साफ वुमेन्स च्याम्पियनसिप : नेपालले बंगलादेशलाई ३-० ले हरायो
नेपाल सहिद मैदानमा भइरहेको पाँचौं साफ वुमेन्स च्याम्पियनसिपमा शनिबार बंगलादेशलाई ३—० ले हराएर समूह 'ए' विजेता बनेको छ । नेपाल र बंगलादेश समूहको अन्तिम खेलअघि नै सेमिफाइनलमा प्रवेश गरिसकेका थिए ।
विराटनगर — नेपाल सहिद मैदानमा भइरहेको पाँचौं साफ वुमेन्स च्याम्पियनसिपमा शनिबार बंगलादेशलाई ३—० ले हराएर समूह 'ए' विजेता बनेको छ । नेपाल र बंगलादेश समूहको अन्तिम खेलअघि नै सेमिफाइनलमा प्रवेश गरिसकेका थिए । सुरुका तीन संस्करणको उपविजेता नेपालले सेमिफाइनलमा समूह बी को उपविजेताविरुद्ध खेल्नेछ भने चौथो साफको फाइनल खेलेको बंगलादेशले समूह बी विजेताविरुद्ध प्रतिस्पर्धा गर्नेछ ।समूह बी बाट डिफेन्डिङ च्याम्पियन भारत र श्रीलंकाले पनि एक खेल बाँकी छँदै अन्तिम चारको यात्रा तय गरिसकेका छन् । यी दुईवीच आइतबार हुने खेलले समूह विजेताकेा टुंगो लगाउनेछ ।बंगलादेशविरुद्ध मनमाया लिम्बुले प्रहार गरेको बल क्लियर गर्ने प्रयासमा मसुरा परविभनले छैटौं मिनेटमै आफ्नै पोष्टमा गोल गरेपछि नेपालले अग्रता लिएको थियो । फरवार्ड सावित्रा भण्डारीले २३ औं मिनेटमा गोल गर्दै नेपालको अग्रता दोब्बर बनाइन् । मन्जली कुमारी योन्जनले २८ औं मिनेटमा तेस्रो गोल गरिन् ।डिफेन्डर पूजा रानाले मनमायाको लिम्बुको स्थान लिदै दोस्रो हाफको अन्त्यतिर मैदानमा प्रवेश गर्दै अन्तर्राष्ट्रिय फुटबलमा डेब्यू गरिन् ।